Document ID: 32008R0868

A BIZOTTSÁG 868/2008/EK RENDELETE
(2008. szeptember 3.)
a mezőgazdasági üzemek jövedelmének megállapítására és üzleti tevékenységük elemzésére használandó mezőgazdasági adatszolgáltatási űrlap formájáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Gazdasági Közösségben működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat létrehozásáról szóló, 1965. június 15-i 79/65/EGK tanácsi rendeletre (1) és különösen annak 6. cikke (2) bekezdésére, 7. cikke (3) bekezdésére és 12. cikke (2) bekezdésére,
mivel:
(1)
A mezőgazdasági adatszolgáltatási űrlap segítségével összegyűjtött, a mezőgazdasági üzemek jövedelmének megbízható módon történő meghatározására szolgáló, a 79/65/EGK rendelet 7. cikke szerinti számviteli adatok típusának, meghatározásainak és formájának a vizsgált adatszolgáltató mezőgazdasági üzemek jellemzőitől függetlenül azonosnak kell lennie. Az egyszerűsítés és az adatok érthetősége érdekében indokolt rendelkezni arról is, hogy ez az egyedi űrlap tartalmazzon olyan további elemeket és részleteket is, amelyek megfelelnek az említett rendelet 11. cikke szerint kiválasztott mezőgazdasági üzemek üzleti tevékenységének elemzéséhez szükséges különös követelményeknek. Ebben az esetben az adatszolgáltatási űrlapot a 12. cikk (1) bekezdésében említett egyedi adatszolgáltatási űrlapnak kell tekinteni.
(2)
A mezőgazdasági üzemek jövedelmének megállapítására használandó mezőgazdasági adatszolgáltatási űrlap formájáról szóló, 1977. szeptember 23-i 2237/77/EGK bizottsági rendelet (2) meghatározta a számviteli adatok összegyűjtésére vonatkozó szabályokat.
(3)
Az adatszolgáltatási űrlap segítségével összegyűjtött adatoknak figyelembe kell venniük a hálózat létrehozása óta szerzett tapasztalatokat és a közös agrárpolitika változásait, és meg kell felelniük a vonatkozó rendeletekben szereplő meghatározásoknak, különösen a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletben (3), a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 2003. szeptember 29-i 1782/2003/EK tanácsi rendeletben (4), az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendeletben (5), a strukturális alapok keretében támogatásra jogosult térségek tekintetében az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról és az 1260/1999/EK rendelet hatályon kívül helyezéséről szóló, 2006. július 11-i 1083/2006/EK tanácsi rendeletben (6) és a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletben (7) (az egységes közös piacszervezésről szóló rendelet) szereplő meghatározásoknak.
(4)
Indokolt ezért a 2237/77/EGK rendeletet az elfogadása óta a közös agrárpolitika, az adatok elemzéséhez szükséges információk típusa, valamint az infokommunikációs technológiák területén bekövetkezett fejlődés figyelembevételével módosítani. Az érthetőség és az ésszerűség érdekében célszerű az említett rendelet helyébe újat léptetni.
(5)
A szabályszerűen kitöltött mezőgazdasági adatszolgáltatási űrlapokat a 79/65/EGK rendelet 6. cikke szerint az egyes tagállamok által kijelölt kapcsolattartó irodának el kell juttatnia a Bizottsághoz. Indokolt rendelkezni arról, hogy a kapcsolattartó iroda az érintett információkat közvetlenül továbbítani tudja a Bizottságnak a Bizottság által létrehozott számítógépes rendszer segítségével, valamint arról, hogy ez a rendszer tegye lehetővé a kapcsolattartó iroda rendelkezésére bocsátott minták alapján az összegyűjtött információk elektronikus úton történő továbbítását. Rendelkezni kell arról is, hogy a Bizottság a mezőgazdasági számviteli információs hálózat közösségi bizottságán keresztül tájékoztassa a tagállamokat a számítógépes rendszer megvalósításának általános feltételeiről.
(6)
Az e rendeletben előírt intézkedések összhangban állnak a mezőgazdasági számviteli információs hálózat közösségi bizottságának véleményével,
ELFOGADTA EZT A RENDELETET:
1. cikk
Mezőgazdasági adatszolgáltatási űrlapok és számviteli adatok
(1) A 79/65/EGK rendelet II. és III. fejezete értelmében a mezőgazdasági üzemek jövedelmének évente történő meghatározásához és üzleti tevékenységük elemzéséhez szükséges számviteli adatok típusát és formáját e rendelet I. melléklete határozza meg.
(2) Az (1) bekezdésben meghatározott adatokra vonatkozó meghatározások és útmutatások a II. mellékletben szerepelnek.
2. cikk
A Bizottság tájékoztatása
(1) A mezőgazdasági adatszolgáltatási űrlapokat és az 1. cikkben említett adatokat a 79/65/EGK rendelet 6. cikkében meghatározott kapcsolattartó irodának a Bizottság által létrehozott és az elektronikus úton történő információcsere céljából a tagállamok rendelkezésére bocsátott számítógépes rendszer segítségével továbbítani kell a Bizottságnak.
(2) A tagállamokat a mezőgazdasági számviteli információs hálózat közösségi bizottsága tájékoztatja a számítógépes rendszer megvalósításának általános feltételeiről.
A mezőgazdasági adatszolgáltatási űrlap formáját és tartalmát egy minta és az elkészítéséhez szükséges útmutatások szerint kell meghatározni. Ezt a mintát a Bizottság az első albekezdésben említett bizottság tájékoztatását követően az informatikai rendszer segítségével kiigazítja és frissíti.
3. cikk
Hatályon kívül helyezés
A 2237/77/EGK rendelet hatályát veszti.
A hatályon kívül helyezett rendeletre történő utalásokat úgy kell tekinteni, mintha erre a rendeletre vonatkoznának, és azokat a III. mellékletben foglalt megfelelési táblázattal összhangban kell alkalmazni.
4. cikk
Hatálybalépés
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet a 2009-es gazdasági évtől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. szeptember 3-án.

Labels: 19
6